b'\n_START_ARTICLE_\nTrans-Australian rata\n_START_SECTION_\nHistoria\n_START_PARAGRAPH_\nVuonna 1901 kuusi australialaista siirtokuntaa muodostivat Australian liittovaltion. Tuolloin mantereen l\xc3\xa4nsilaidalla sijaitseva Perth, L\xc3\xa4nsi-Australian p\xc3\xa4\xc3\xa4kaupunki, j\xc3\xa4i kokonaan eristyksiin muista osavaltioista. Perthin ja muiden kaupunkien v\xc3\xa4lill\xc3\xa4 oli vain tuhansia kilometrej\xc3\xa4 aavikkoa, joten ainoa k\xc3\xa4yt\xc3\xa4nn\xc3\xb6llinen kulkureitti ole aikaaviev\xc3\xa4 ja myrskyis\xc3\xa4 vesitie. L\xc3\xa4nsiaustralialaiset saatiin liittym\xc3\xa4\xc3\xa4n liittovaltioon lupaamalla heille valtiollisesti rahoitettava rautatieyhteys muuhun Australiaan._NEWLINE_Vuonna 1907 s\xc3\xa4\xc3\xa4dettiin laki, jonka ansiosta rautatien suunnitteluty\xc3\xb6t voitiin aloittaa. Ty\xc3\xb6 valmistui 1909, ja suunnitelmassa esitettiin 1\xc2\xa0711\xc2\xa0kilometrin mittainen rautatielinjaus Port Augustasta, tuolloisesta rautatien l\xc3\xa4ntisest\xc3\xa4 p\xc3\xa4\xc3\xa4tepisteest\xc3\xa4 Tarcoolan kautta kultakaivoskaupunki Kalgoorlieen L\xc3\xa4nsi-Australiassa. Suunnitelman mukaan rautatien rakennuskustannukset olisivat 4\xc2\xa0045\xc2\xa0000 puntaa k\xc3\xa4ytt\xc3\xa4en raideleveytt\xc3\xa4 1,44\xc2\xa0metri\xc3\xa4. Rautatien rakentamisen mahdollistava laki s\xc3\xa4\xc3\xa4dettiin joulukuussa 1911 ja valtiollinen Commonwealth Railways perustettiin rautatien rakentajaksi 1912._NEWLINE_Rautatien rakennusty\xc3\xb6 aloitettiin Port Augustasta syyskuussa 1912. Rautatien raideleveydeksi oli valittu niin kutsuttu normaali raideleveys, siit\xc3\xa4kin huolimatta ett\xc3\xa4 linjauksen molemmissa p\xc3\xa4iss\xc3\xa4 olevat osavaltioiden omistamat rautatiet olivat kapearaiteisia. Koko reitin raideleveys yhten\xc3\xa4istettiin 1\xc2\xa0435\xc2\xa0millimetriin vasta 1970._NEWLINE_Ensimm\xc3\xa4isest\xc3\xa4 maailmansodasta huolimatta rataa rakennettiin yht\xc3\xa4 aikaa Kalgoorliesta ja Port Augustasta k\xc3\xa4sin. Rakennusty\xc3\xb6maa edistyi nopeasti, silla ratalinjaus halkoi kuivia ja autioita seutuja. Eri suunnista rakennetut radat yhdistettiin 17. lokakuuta 1917, ja lopullisen linjauksen pituudeksi tuli 1\xc2\xa0692,6\xc2\xa0kilometri\xc3\xa4. Rautatien valmistumisesta aina vuoteen 1996 saakka rataosalla liikenn\xc3\xb6i Tea and Sugar Train, joka huolehti syrj\xc3\xa4isten kylien elintarvikehuollosta._NEWLINE_Rautatie ei kertaakaan matkallaan ylit\xc3\xa4 pysyv\xc3\xa4\xc3\xa4 makeavetist\xc3\xa4 jokiuomaa. Radan varrelle porattiin kaivoja ja rakennettiin patoja tasaisin v\xc3\xa4limatkoin h\xc3\xb6yryveturien vesihuoltoa varten, mutta usein vesi oli kelvotonta k\xc3\xa4ytett\xc3\xa4v\xc3\xa4ksi h\xc3\xb6yryveturissa saati ihmisten juomana, joten vesivarastot oli kuljetettava junassa. H\xc3\xb6yryveturiaikana jopa puolet junan kuormasta oli vett\xc3\xa4 h\xc3\xb6yryveturille.\n_START_SECTION_\nLiikenne\n_START_PARAGRAPH_\nKoska rautatien varrella aavikolla ei ollut riitt\xc3\xa4v\xc3\xa4sti sopivia vedenottopaikkoja h\xc3\xb6yryvetureille, radan alkuper\xc3\xa4inen suunnittelija Henry Deane pyrki dieselveturien k\xc3\xa4ytt\xc3\xb6\xc3\xb6nottoon varhaisessa vaiheessa. H\xc3\xa4n jopa ehti tiedustella kalustovalmistajilta vetureiden hintaa ja sopivuutta radalle, mutta h\xc3\xa4n joutui eroamaan ratap\xc3\xb6lkkyjen hankinnasta johtuneen skandaalin vuoksi ennen kuin veturiehdotus oli edennyt riitt\xc3\xa4v\xc3\xa4sti._NEWLINE_Vakituinen dieselveturien k\xc3\xa4ytt\xc3\xb6 matkustajajunissa alkoi vasta vuonna 1951, jolloin k\xc3\xa4ytt\xc3\xb6\xc3\xb6n otettiin uusi GM-sarjan dieselveturi._NEWLINE_Radalla oli alun perin 400 metrin mittaisia sivuraiteita junakohtauksia varten noin sadan kilometrin v\xc3\xa4lein, mutta liikenteen lis\xc3\xa4\xc3\xa4ntyess\xc3\xa4 kohtauspaikkojen m\xc3\xa4\xc3\xa4r\xc3\xa4\xc3\xa4 oli lis\xc3\xa4tt\xc3\xa4v\xc3\xa4. Nykyisin radalla on v\xc3\xa4hint\xc3\xa4\xc3\xa4n 1\xc2\xa0800\xc2\xa0metrin mittaisia kohtausraiteita 30\xe2\x80\x9360\xc2\xa0kilometrin v\xc3\xa4lein. Useimmat liikennepaikoista ovat miehitt\xc3\xa4m\xc3\xa4tt\xc3\xb6mi\xc3\xa4, ja junamiehist\xc3\xb6n velvollisuus on itse k\xc3\xa4\xc3\xa4nt\xc3\xa4\xc3\xa4 vaihteet. Keskitetty\xc3\xa4 liikenteenohjausj\xc3\xa4rjestelm\xc3\xa4\xc3\xa4 ei ole, ja junaliikennett\xc3\xa4 ohjataan kuljettajalle annettavin kirjallisin m\xc3\xa4\xc3\xa4r\xc3\xa4yksin (engl. train order operation). Kohtauspaikkojen vaihteet on rakennettu aukiajettaviksi, joten sivuraiteella oleva juna voi l\xc3\xa4hte\xc3\xa4 kohdattavan junan saavuttua ilman, ett\xc3\xa4 miehist\xc3\xb6n tarvitsee erikseen k\xc3\xa4\xc3\xa4nt\xc3\xa4\xc3\xa4 vaihdetta junan l\xc3\xa4ht\xc3\xb6\xc3\xa4 varten ja sitten palauttaa sit\xc3\xa4 perusasentoon. Vaihteita varustetaan my\xc3\xb6s radio-ohjauksella, jotta veturimiehist\xc3\xb6 voi k\xc3\xa4\xc3\xa4nt\xc3\xa4\xc3\xa4 vaihteen l\xc3\xa4hestyess\xc3\xa4\xc3\xa4n kohtauspaikkaa, tarvitsematta pys\xc3\xa4ytt\xc3\xa4\xc3\xa4 junaa.'